Document ID: 32007R0119

KOMMISSIONENS FORORDNING (EF) Nr. 119/2007
af 8. februar 2007
om ændring af forordning (EF) nr. 493/2006 om overgangsforanstaltninger i forbindelse med reformen af den fælles markedsordning for sukker
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 318/2006 af 20. februar 2006 om den fælles markedsordning for sukker (1), særlig artikel 44, litra a), og
ud fra følgende betragtninger:
(1)
Ved Kommissionens forordning (EF) nr. 493/2006 (2) er der fastsat en række overgangsforanstaltninger for produktionsåret 2006/07, som er det første produktionsår for gennemførelsen af reformen af den fælles markedsordning for sukker.
(2)
Markedssituationen i EU i produktionsåret 2006/07 er kendetegnet ved uligevægt mellem markedet for kvotesukker og markedet for sukker uden for kvote. Da der er risiko for voksende overskud af kvotesukker, vil de disponible mængder af sukker uden for kvote bestemt til den kemiske industri kunne vise sig at være utilstrækkelige i anden halvdel af produktionsåret 2006/07 under hensyn til de producerede mængder, lagermængderne og den stigende efterspørgsel efter råvarer til fremstilling af bioethanol.
(3)
Der bør derfor fastsættes overgangsforanstaltninger for produktionsåret 2006/07, der skal genoprette ligevægten mellem markedet for kvotesukker og markedet for sukker uden for kvote og lette overgangen for den kemiske og den farmaceutiske industri fra den gamle forsyningsordning for kvotesukker, der blev anvendt i produktionsåret 2005/06, og den nye forsyningsordning for sukker uden for kvote, der er fastsat i forordning (EF) nr. 318/2006. Reformen af sukkersektoren blev først gennemført fuldstændigt ved udgangen af juni 2006, hvad der har skabt usikkerhed i sektoren og kraftigt hæmmet indgåelsen af leveringskontrakter for produktionsåret 2006/07. Denne type kontrakter skal faktisk indgås inden tilsåning af sukkerroer, dvs. inden marts. Foranstaltningerne i denne forordning skal skabe større fleksibilitet i produktionen af sukker uden for kvote og sikre leveringer af sukker til den kemiske industri på prisvilkår, der svarer til priserne på verdensmarkedet. Fabrikanten bør derfor kunne erstatte mængder af industrisukker med mængder af sukker uden for kvote. Denne mulighed bør dog kun indrømmes på den betingelse, at der på korrekt vis føres supplerende kontrol med de mængder, der er leveret og faktisk anvendt af industrien. Beslutningen om at tillade denne mulighed bør derfor træffes af medlemsstaternes myndigheder.
(4)
Bestemmelserne om levering og anvendelse af industrisukker i Kommissionens forordning (EF) nr. 967/2006 af 29. juni 2006 om gennemførelsesbestemmelser til Rådets forordning (EF) nr. 318/2006 for så vidt angår produktion af sukker uden for kvote (3) skal anvendes på de mængder, der leveres i henhold til de ved denne forordning fastsatte overgangsforanstaltninger.
(5)
Forordning (EF) nr. 493/2006 bør derfor ændres.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
I forordning (EF) nr. 493/2006 indsættes som artikel 3a:
»Artikel 3a
Anvendelse af kvotesukker
1. For leveringer af industrisukker, der gennemføres indtil den 30. september 2007 i forbindelse med de kontrakter, som er omhandlet i artikel 6 i Kommissionens forordning (EF) nr. 967/2006 (4), kan medlemsstaternes myndigheder, hvis fabrikanten anmoder herom, tillade, at en mængde kvotesukker, som han har produceret, herunder også sukker, der er trukket tilbage i henhold til nærværende forordnings artikel 3, leveres i stedet for industrisukker, der er produceret uden for kvote.
2. De mængder sukker, der er leveret i henhold til stk. 1, bogføres som industriråvare, der er leveret til en forarbejdningsvirksomhed, jf. artikel 4, stk. 1, andet afsnit, litra a), i forordning (EF) nr. 967/2006, for produktionsåret 2007/08.
3. I de meddelelser, som er fastsat i artikel 8 og 10 i forordning (EF) nr. 967/2006, anføres særskilt, hvilken mængde der er leveret i henhold til denne artikels stk. 1.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. februar 2007.

Labels: 17
6